CELEX: 32010R0328
Language: da
Date: 2010-04-21 00:00:00
Title: Kommissionens forordning (EU) nr. 328/2010 af 21. april 2010 om ændring af forordning (EF) nr. 341/2007 om åbning og forvaltning af toldkontingenter og om indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande

22.4.2010   
            
            
               DA
            
            
               Den Europæiske Unions Tidende
            
            
               L 100/5
            
         KOMMISSIONENS FORORDNING (EU) Nr. 328/2010
   af 21. april 2010
   om ændring af forordning (EF) nr. 341/2007 om åbning og forvaltning af toldkontingenter og om indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 134 og 148, sammenholdt med artikel 4, og
   ud fra følgende betragtninger:
   
               (1)
            
            
               I artikel 4 i Kommissionens forordning (EF) nr. 341/2007 (2) skelnes der mellem traditionelle og nye importører, der kan ansøge om importlicenser for hvidløg i henhold til de toldkontingenter, der åbnes og forvaltes i overensstemmelse med nævnte forordning.
            
         
               (2)
            
            
               For at sikre lige muligheder for alle erhvervsdrivende bør eksportører af hvidløg til tredjelande indlemmes i importørkategorierne, der kan ansøge om importlicenser i henhold til toldkontingentordningen.
            
         
               (3)
            
            
               Den sikkerhedsstillelse, der er nævnt i artikel 1, stk. 3, andet afsnit, i Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (3), bør fastsættes til 5 % af den tillægstold, der gælder for importører af hvidløg, nemlig 60 EUR/t, hvilket er et rimeligt niveau.
            
         
               (4)
            
            
               Ifølge artikel 8 i forordning (EF) nr. 341/2007 beregnes traditionelle importørers referencemængder på grundlag af de største mængder hvidløg, der er importeret i tidligere kalenderår eller importkontingentperioder. For at undgå, at disse referencemængder beregnes på grundlag af historiske data, som ikke længere afspejler ægte økonomisk virksomhed, bør referencemængden svare til gennemsnittet af de mængder hvidløg, som en traditionel importør reelt har importeret i de tre år, som går forud for den pågældende importkontingentperiode.
            
         
               (5)
            
            
               For at opnå en effektiv markedsstyring bør der fastsættes en periode, inden for hvilken der kan indsendes A-licensansøgninger, og som ligger umiddelbart før den delperiode, som ansøgningerne indsendes for.
            
         
               (6)
            
            
               For at forbedre kontrollen, og for at give myndighederne mulighed for at reagere hurtigt, hvis der er fejl i ordningen, eller den ikke fungerer ordentligt, bør medlemsstaterne give Kommissionen meddelelse om, for hvor store mængder der er indsendt licensansøgninger for den pågældende delperiode.
            
         
               (7)
            
            
               Henvises der til arbejdsdage ved beregningen af perioder, kan det resultere i forskelle medlemsstaterne imellem. Der bør derfor i stedet anvendes kalenderdage.
            
         
               (8)
            
            
               Forordning (EF) nr. 341/2007 bør derfor ændres i overensstemmelse hermed.
            
         
               (9)
            
            
               Nærværende forordning bør anvendes fra den 1. maj 2010. For at give importørerne tid nok til at tilpasse sig de nye regler bør de nye bestemmelser om beregning af referenceperioden og fremlæggelse af bevis for den reelt importerede mængde hvidløg dog først anvendes fra den 1. februar 2011.
            
         
               (10)
            
            
               Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist —
            
         VEDTAGET DENNE FORORDNING:
   Artikel 1
   I forordning (EF) nr. 341/2007 foretages følgende ændringer:
   
               1)
            
            
               Artikel 4, stk. 2, litra b), første afsnit, affattes således:
               
                           »b)
                        
                        
                           at de i den sidste afsluttede importkontingentperiode forud for deres ansøgning importerede mindst 50 t frugt og grøntsager som omhandlet i artikel 1, stk. 1, nr. i), i Rådets forordning (EF) nr. 1234/2007 (4) til EU eller eksporterede mindst 50 t hvidløg til tredjelande.
                        
                     
         
               2)
            
            
               Artikel 4, stk. 3, første afsnit, affattes således:
               »Ved »nye importører« forstås andre importører end dem, der er omhandlet i stk. 2, som i hver af de to foregående afsluttede importkontingentperioder eller i hvert af de to kalenderår før deres ansøgning importerede mindst 50 t frugt og grøntsager som omhandlet i artikel 1, stk. 1, nr. i) i forordning (EF) nr. 1234/2007 til EU eller eksporterede mindst 50 t hvidløg til tredjelande.«
            
         
               3)
            
            
               I artikel 4, stk. 4, foretages følgende ændringer:
               
                           a)
                        
                        
                           Andet afsnit affattes således:
                           »Bevis for samhandel med tredjelande føres udelukkende ved hjælp af tolddokumenterne for overgang til fri omsætning, behørigt påtegnet af toldmyndighederne og med en henvisning til, at den pågældende ansøger er modtageren, eller ved hjælp af udførselstolddokumentet, som er behørigt påtegnet af toldmyndighederne.«
                        
                     
                           b)
                        
                        
                           Som tredje afsnit indsættes:
                           »Speditører eller deres repræsentanter må ikke ansøge om importlicenser i henhold til kontingenter, der er omfattet af denne forordning.«
                        
                     
         
               4)
            
            
               I artikel 6 foretages følgende ændringer:
               
                           a)
                        
                        
                           Stk. 1 affattes således:
                           »1.   A-licenser er kun gyldige for den delperiode, de er udstedt for. I rubrik 24 anføres en af angivelserne i bilag III.«
                        
                     
                           b)
                        
                        
                           Som stk. 2 indsættes:
                           »2.   Den sikkerhedsstillelse, der er nævnt i artikel 14, stk. 2, andet afsnit, i forordning (EF) nr. 376/2008, er på 60 EUR/t.«
                        
                     
         
               5)
            
            
               Artikel 8 affattes således:
               »Artikel 8
               Traditionelle importørers referencemængde
               Ved »referencemængde« forstås i dette kapitel den gennemsnitlige mængde hvidløg, der reelt blev importeret af en traditionel importør, jf. artikel 4, i de tre kalenderår før den pågældende importkontingentperiode.«
            
         
               6)
            
            
               Artikel 10, stk. 1, affattes således:
               »1.   Importørerne skal indgive deres A-licensansøgninger i løbet af de første syv kalenderdage af april for den første delperiode, i løbet af de første syv kalenderdage af juli for den anden delperiode, i løbet af de første syv kalenderdage af oktober for den tredje delperiode og i løbet af de første syv kalenderdage af januar for den fjerde delperiode.«
            
         
               7)
            
            
               I artikel 10, stk. 1, indsættes som andet afsnit:
               »Importørerne skal første gang, de ansøger om importlicens for en given importkontingentperiode i henhold til denne forordning, fremlægge bevis for de mængder hvidløg, de reelt har importeret for de år, som er nævnt i artikel 8.«.
            
         
               8)
            
            
               Artikel 11 affattes således:
               »Artikel 11
               Udstedelse af A-licenser
               A-licenser udstedes af myndighederne fra den 23. i den måned, ansøgningerne blev indgivet, og frem til udgangen af samme måned.«
            
         
               9)
            
            
               Artikel 12, stk. 1, første og andet afsnit, affattes således:
               »Senest den 14. i hver måned, der er nævnt i artikel 10, stk. 1, giver medlemsstaterne Kommissionen meddelelse om de samlede mængder (kg), som der for den pågældende delperiode er indgivet A-licensansøgninger for, herunder også at der ingen ansøgninger er indgivet.
               Uanset artikel 11, stk. 1, andet afsnit, i forordning (EF) nr. 1301/2006 giver medlemsstaterne Kommissionen meddelelse om de mængder, der er nævnt i artikel 11, stk. 1, første afsnit, litra b), i nævnte forordning, senest den 10. maj for den første delperiode, senest den 10. august for den anden delperiode, senest den 10. november for den tredje delperiode og senest den 10. februar for den fjerde delperiode.«
            
         
               10)
            
            
               Artikel 14, stk. 1, affattes således:
               »Medlemsstaterne giver Kommissionen meddelelse om de samlede mængder, der er indgivet B-licensansøgninger for, herunder også at der ingen ansøgninger er indgivet, senest onsdag i hver uge, for så vidt angår ansøgninger modtaget den foregående uge.«
            
         
               11)
            
            
               Artikel 15, litra a), affattes således:
               
                           »a)
                        
                        
                           der fremlægges et oprindelsescertifikat udstedt af myndighederne i det pågældende land, jf. artikel 55 til 65 i forordning (EØF) nr. 2454/93«.
                        
                     
         Artikel 2
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 1. maj 2010.
   Artikel 1, nr. 5 og 7, anvendes dog fra den 1. februar 2011.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. april 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  EUT L 90 af 30.3.2007, s. 12.
   
      (3)  EUT L 114 af 26.4.2008, s. 3.
   
      (4)  EUT L 299 af 16.11.2007, s. 1.«